b'\n_START_ARTICLE_\nAn\xc5\xbee Semeni\xc4\x8d\n_START_SECTION_\nCelinski pokal in druga tekmovanja ni\xc5\xbejega ranga\n_START_PARAGRAPH_\nNa tekmah za kontinentalni pokal je debitiral 8. julija 2012 na tekmi v doma\xc4\x8dem Kranju. Tam je zasedel zgolj 32. mesto, je pa to uvrstitev kasneje popravil in ve\xc4\x8dkrat segel tudi po najvi\xc5\xa1ih mestih tega drugorazrednega skakalnega tekmovanja. Tako je 6. januarja 2013 prvi\xc4\x8d zmagal na tekmi v poljskih Zakopanah. Nato je do konca sezone 2012-13 slavil \xc5\xa1e dvakrat in si zagotovil kon\xc4\x8dno 7. mesto v skupnem se\xc5\xa1tevku kot najbolje uvr\xc5\xa1\xc4\x8deni Slovenec._NEWLINE_V naslednji sezoni tega tekmovanja, 2013-14, je dosegal povpre\xc4\x8dne rezultate, poleg dokaj rednega uvr\xc5\xa1\xc4\x8danja med dobitnike to\xc4\x8dk je nekajkrat dosegel prvo deseterico in na koncu v se\xc5\xa1tevku tako poletnega kot zimskega dela zasedel skupno 15. mesto s 445 osvojenimi to\xc4\x8dkami._NEWLINE_V poletju 2014 je nastopal spremenljivo, v\xc4\x8dasih je bil pri repu trideseterice, v\xc4\x8dasih pa med prvo deseterico. Nato je v zimskem delu tekmovanja svoje dose\xc5\xbeke izbolj\xc5\xa1al in si priskakal tudi stopni\xc4\x8dke, ko je v japonskem Sapporu zasedel drugo mesto. V skupnem se\xc5\xa1tevku tekmovanja je z 1053 to\xc4\x8dkami osvojil drugo mesto, je pa postal zmagovalec zimskega dela v katerem je osvojil 901 to\xc4\x8dko._NEWLINE_11. septembra je zmagal na tekmi poletne Velike nagrade v ruskem \xc4\x8dajkovskem potem, ko je dan prej bil drugi, zaostal je le pred rojakom Robertom Kranjcem.\n_START_SECTION_\nSvetovni pokal\n_START_PARAGRAPH_\n9. januarja 2013 je debitiral tudi na tekmi svetovnega pokala v Wis\xc5\x82i, kjer se je prebil skozi kvalifikacije in na tekmi zasedel 40. mesto. 14. februarja 2015 je dosegel svojo prvo uvrstitev med dobitnike to\xc4\x8dk na tekmi svetovnega pokala v poletih v Vikersundu, kjer je zasedel 26. mesto. Da je dober letalec je znova pokazal v finalu sezone Svetovni pokal v smu\xc4\x8darskih skokih 2015, ko je bil na tekmi posameznikov deseti, kar je njegov dotedanji najbolj\xc5\xa1i rezultat med svetovno elito. Izkazal se je tudi na mo\xc5\xa1tveni preizku\xc5\xa1nji kjer so Slovenci slavili pred vsemi. Na finalu leta 2016 je bil ponovno v slovenski ekipi, ko je le ta osvojila drugo mesto._NEWLINE_28. januarja 2018 je slavil svojo prvo zmago v svetovnem pokalu, potem ko je bil nekoliko presenetljivo najbolj\xc5\xa1i na tekmi v poljskih Zakopanah. Na tej tekmi je Slovenija imela dva junaka, saj je Semeni\xc4\x8dev uspeh dopolnil Peter Prevc s tretjim mestom.'